Elisabeth Arnold (RV), 1998-06-03:
I det forrige århundrede, i de første årtier, gik revolutionerne hen over Europa, det ene sted efter det andet.
Man mente, at hans foredrag, som samlede masser af tilhørere, kunne være samfundsomstyrtende og kunne opgejle til revolution, og det var man selvfølgelig meget bekymret for.
Det var, før vi fik vores folkestyre, før vi fik vores nuværende grundlov, som vi fejrer under stor festivitas her om få år, 150-års-dagen for junigrundloven, men Politiets Efterretningstjeneste har jo fungeret fuldstændig uanfægtet af diverse grundlove.
Der har altid været en interesse for ordensmagten, for statsmagten, i at holde øje med eventuelle uroelementer i samfundet fuldstændigt uanfægtet af, hvordan styret ellers har været.
Vi står nemlig her over for en fundamentalt udemokratisk aktivitet, som skal kontrolleres i et demokratisk samfund.
Det er i virkeligheden vores kerneproblem, og det skal vi selvfølgelig løse på en eller anden tidssvarende måde, sådan at vi kan fornemme, at vi nu altså er i en anden tidsalder, end vi var bare for 20 eller bare for 10 år siden.
Der er mange af de bemærkninger, som står i forslag nr. B 35, som vi fra radikal side er enige i, f.eks. står der, at det er vigtigt, at man har en demokratisk kontrol af dette organ.
Det er også vigtigt at bemærke, at Kontroludvalget, som det hedder, jo ikke har haft mange muligheder for kontrol, men har haft en form for opfølgende funktion, hvor de ikke har kunnet gå nogle steder hen med deres observationer og i meget høj grad har følt sig impotent i forhold til den opgave, de mente at have.
Vi er derfor fra radikal side meget godt tilfreds med, at der nu kommer et initiativ fra justitsministerens side, hvor justitsministeren sammen med Folketingets partier skal udarbejde nye retningslinjer for, hvordan et sådant kontroludvalg skal kunne fungere.
Men jeg må sige, at jeg som flere tidligere ordførere også er dybt foruroliget over de ting, som SF foreslår i det her forslag. Jeg kan ikke forstå, at det kan være meningen for et kontroludvalg, som ligner det, vi har i øjeblikket, altså et parlamentarisk kontroludvalg, at man skal behandle klager fra folk.
Det kan heller ikke være meningen, at man skal kunne rejse straffesager.
Det er en helt forkert funktion for et sådant kontroludvalg, i hvert fald sådan som jeg opfatter det, der skal foregå her i Folketinget.
Der er i bemærkningerne betragtninger, som vi kan lade os inspirere af i det arbejde, vi skal i gang med her over sommeren, for at få en ny konstruktion af Folketingets kontrol med efterretningstjenesterne, for en sådan kontrol er nødvendig.
Den er også meget vigtig, og det er vigtigt, at vi har en tillid til, at efterretningstjenesterne følger nogle regler.
Når jeg har sagt det, vil jeg også nok sige, at det er lidt rystende at opdage, hvor få regler der egentlig har været for efterretningstjenesternes virksomhed.
Det er bl.a. derfor, vi skal til at lave nogle regler, sådan at vi kan kontrollere, om de bliver overtrådt.
Hvis der ikke er nogle regler, så er der jo fuldstændig frit spil, og det er dér, vi har sammenstødet mellem grundlovens frihedsrettigheder og de ønsker, som samfundsmagten eller ordensmagten måtte have for at kunne holde øje med alle og enhver.
Derfor ser Det Radikale Venstre frem til de bebudede drøftelser mellem partierne og justitsministeren om en ny konstruktion for Kontroludvalget.
Vi kan ikke i sin helhed støtte SF's forslag, men vil meget gerne lade os inspirere af enkelte af elementerne.